## Pravilnik o iskaznici osoba ovlaštenih za nadzor nad provedbom Zakona o mjernim jedinicama i mjerilima

### NN 45/1992 (20.7.1992.), Pravilnik o iskaznici osoba ovlaštenih za nadzor nad provedbom Zakona o mjernim jedinicama i mjerilima

# REPUBLIČKI ZAVOD ZA NORMIZACIJU I MJERITELJSTVO

Temeljem članka 63. stavak 2. Zakona o mjernim jedinicama i mjerilima
("Službeni list SFRJ", br. 9/84, 59/86, i 20/89) i Zakona o preuzimanju
Zakona o mjernim jedinicama i mjerilima koji se u Republici Hrvatskoj primjenjuje
kao republički Zakon ("Narodne novine", br. 53/91), direktor
Republičkog zavoda za normizaciju i mjeriteljstvo, donosi

## PRAVILNIK

### o iskaznici osoba ovlaštenih za nadzor nad provedbom Zakona o mjernim jedinicama i mjerilima

Članak 1.

Ovim se pravilnikom propisuje:

1. Sadržaj i oblik iskaznice osoba ovlaštenih za nadzor: a) nad održavanjem
propisanih uvjeta u mjerilištima u kojima Republički zavod za normizaciju
i mjeriteljstvo (u daljnjem tekstu: Zavod) vrši pregled mjerila;

b) nad postupkom pregleda radnih etalona, uzoraka referentnih tvari
i mjerila koje vrše ovlaštena mjerilišta;

c) nad ispunjavanjem uvjeta na osnovu kojih je povjeren pregled radnih
etalona, referentnih tvari i mjerila ovlaštenim mjerilištima;

d) nad ispravnošću, prometom i upotrebom mjerila i upotrebom mjernih
jedinica u Republici Hrvatskoj;

2. Vođenje popisa o izdatim iskaznicama.

Članak 2.

Iskaznica iz članka 1. ovoga Pravilnika pravokutnog je oblika, veličine
85 mm x 55 mm i izrađena je u polaroid tehnici ili tehici zaštitnog tiska.

Prednja strana iskaznice iz stavka 1. ovog članka sadrži:

- na gornjoj lijevoj strani drižavni grb Republike Hrvatske,

- desno od državnog grba ispisuje se tekst: REPUBLIKA HRVATSKA, a ispod
Republički zavod za normizaciju i mjeriteljstvo,

- ispod državnog grba je prazan prostor za fotografiju ovlaštene osobe
preko koje je u gornjem desnom kutu otisnut pečat Republičkog zavoda za
normizaciju i mjeriteljstvo,

- desno od prostora za fotografiju ispisuje se oznaka: "ISKAZNICA
OSOBE OVLAŠTENE ZA NADZOR", a ispod koje se ispisuje na prvoj crti
ime, na drugoj prezime ovlaštene osobe, a na trećoj naziv ustrojbenog dijela
Zavoda,

- ispod prostora za fotografiju upisuje se jedinstveni matični broj
građana (JMBG).

Stražnja strana iskaznice iz stavka 1. ovog članka sadrži naslov "OVLAŠTENJE"
ispod kojeg je otisnut tekst: "lmatelj ove iskaznice ovlašten je vršiti
sve radnje u postupku pregleda i nadzora u smislu odredbi članka 62. do
73. Zakona o mjernim jedinicama i mjerilima".

Slijeva na stražnjoj strani iskaznice ispod gornjeg teksta je broj iskaznice
prema popisu, a ispod mjesto i datum izdavanja iskaznice.

Zdesna na stražnjoj strani iskaznice je mjesto pečata i potpis ovlaštene
osobe koja izdaje iskaznicu.

Članak 3.

Iskaznicu izdaje direktor Republičkog zavoda za normizaciju i mjeriteljstvo.

Članak 4.

O izdanim i vraćenim iskaznicama vodi se popis u Zavodu.

Popis iz stavka 1. ovog članka sadrži: Ime i prezime ovlaštene osobe
kojoj je izdana iskaznica, naziv i sjedište ustrojbenog dijela Zavoda,
broj i datum izdavanja iskaznice, te odjeljak za opaske.

Članak 5.

Iskaznica vrijedi od dana njenog izdavanja do prestanka ovlaštenja za
obavljanje poslova ovlaštene osobe.

Ako ovlaštena osoba izgubi iskaznicu ili na drugi način ostane bez iskaznice,
mora o tome odmah pismeno obavijesti neposrednog rukovoditelja, nestanak
obrazložiti, te iskaznicu proglasiti nevažećom u "Narodnim novinama".

Na temelju potvrde o oglašavanju iskaznice nevažećom, direktor Zavoda
izdaje novu iskaznicu.

Članak 6.

Ovlaštena osoba koja je razriješena, dužna je iskaznicu vratiti Zavodu
s danom razrješenja.

Vraćena iskaznica poništava se i pohranjuje.

Članak 7.

Obrazac iskaznice s odgovarajućim sadržajem tiskan je uz ovaj pravilnik
i čini njegov sastavni dio.

Članak 8.

Danom stupanja na snagu ovog Pravilnika prestaje važiti Pravilnik o
sadržini i obliku službene legitimacije radnika koji rade na zadacima i
poslovima nadzora i o vođenju evidencije o izdatim službenim legitimacijama
("Službeni list SFRJ", br. 26/84).

Članak 9.

Ovaj Pravilnik stupa na snagu osmoga dana od dana objave u "Narodnim
novinama".

Klasa: 023-01/92-01/03

Urbroj : 533-04-92-1

Zagreb, 19. lipnja 1992.

Direktor

**Aleksandar Čaklović, dipl. ing., v. r.**

---

```

_________________________________________________________________________________

REPUBLIKA HRVATSKA
Republički zavod za normizaciju i mjeriteljstvo

                                        ISKAZNICA
                                        OSOBE OVLAŠTENE ZA NADZOR

                                        ________________________________________

                                        ________________________________________

                                        ________________________________________

JMBG                                            (naziv ustrojbenog dijela zavoda)

________________________________________

_________________________________________________________________________________

_________________________________________________________________________________

OVLAŠTENJE

Imatelj ove Iskaznice ovlašten je obavljati sve radnje u postupku pregleda nadzora u smislu odredbi članka 62. - 73. Zakona o mjernim jedinicama i mjerilima.

Broj ________________________
Zagreb ______________________
                                                        Direktor ______________________

_________________________________________________________________________________

```

Pravilnik, NN 45/1992-1174